Kommissionens beslutning

af 17. november 2003

om ændring af beslutning 94/984/EF, 2000/609/EF og 2001/751/EF vedrørende import af fersk fjerkrækød, kød af opdrættede strudsefugle, levende strudsefugle og rugeæg heraf fra tredjelande, for så vidt angår Australien

(meddelt under nummer K(2003) 4117)

(EØS-relevant tekst)

(2003/810/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/539/EØF af 15. oktober 1990 om dyresundhedsmæssige betingelser for samhandelen inden for Fællesskabet med fjerkræ og rugeæg samt for indførsel heraf fra tredjelande(1), senest ændret ved forordning (EF) nr. 806/2003(2), særlig artikel 23 og 24,

under henvisning til Rådets direktiv 91/494/EØF af 26. juni 1991 om dyresundhedsmæssige betingelser for handel inden for Fællesskabet med fersk fjerkrækød og for indførsel heraf fra tredjelande(3), senest ændret ved direktiv 1999/89/EF(4), særlig artikel 11 og 12,

under henvisning til Rådets direktiv 92/118/EØF af 17. december 1992 om dyresundhedsmæssige og sundhedsmæssige betingelser for samhandel med og indførsel til Fællesskabet af produkter, der for så vidt angår disse betingelser ikke er underlagt specifikke fællesskabsbestemmelser, som omhandlet i bilag A, kapitel I, i direktiv 89/662/EØF, og for så vidt angår patogener, i direktiv 90/425/EØF(5), senest ændret ved Kommissionens beslutning 2003/721/EF(6), særlig artikel 10, stk. 3, og

ud fra følgende betragtninger:

(1) I Kommissionens beslutning 94/984/EF af 20. december 1994 om dyresundhedsmæssige betingelser og udstedelse af sundhedscertifikat ved indførsel af fersk fjerkrækød fra visse tredjelande(7), senest ændret ved beslutning 2002/477/EF(8), fastsættes der dyresundhedsmæssige betingelser og bestemmelser om udstedelse af sundhedscertifikat ved indførsel af fersk fjerkrækød. Der fastlægges en sundhedserklæring A og en sundhedserklæring B. Newcastle disease-situationen i det pågældende tredjeland er bestemmende for, hvilken af dem der skal anvendes.

(2) I Kommissionens beslutning 2000/609/EF af 29. september 2000 om dyre- og folkesundhedsbetingelser og udstedelse af sundheds- og hygiejnecertifikat ved import af kød af opdrættede strudsefugle og om ændring af beslutning 94/85/EF om opstilling af en liste over tredjelande, hvorfra medlemsstaterne tillader indførsel af fersk fjerkrækød(9), senest ændret ved beslutning 2003/573/EF(10), fastsættes der dyre- og folkesundhedsbetingelser og bestemmelser om udstedelse af sundheds- og hygiejnecertifikat ved import af fersk kød af opdrættede strudsefugle, og der fastlægges en sundhedserklæring A og en sundhedserklæring B. Newcastle disease-situationen i det pågældende tredjeland er bestemmende for, hvilken af dem der skal anvendes.

(3) Ved Kommissionens beslutning 2001/751/EØF(11), senest ændret ved beslutning 2002/789/EF(12), fastsættes der dyresundhedsmæssige betingelser og bestemmelser om udstedelse af sundhedscertifikat ved import af levende strudsefugle og rugeæg deraf. Newcastle disease-situationen i det pågældende tredjeland er bestemmende for, hvilken af dem der skal anvendes.

(4) Siden 1998 har der i Australien været adskillige udbrud af Newcastle disease, navnlig i staterne Victoria og New South Wales.

(5) Siden medio november 2002 er der ikke blevet indberettet yderligere udbrud af Newcastle disease i Australien, og de australske veterinærmyndigheder erklærede den 26. juni 2003 Australien for fri for sygdommen over for OIE (Det Internationale Kontor for Epizootier).

(6) Newcastle disease-situationen i Australien har været kompliceret, fordi der i Australien synes at cirkulere en endemisk lentogen stamme af Newcastle disease-virusset, som har vist sig at kunne mutere til en velogen stamme. Australien er i færd med at ændre sin strategi med hensyn til bekæmpelse af Newcastle disease fra et ikke-vaccinerende, Newcastle disease-frit land til et vaccinerende land.

(7) Ifølge oplysninger fra de australske veterinærmyndigheder anvendes der levende vacciner mod Newcastle disease, hvilket ikke er i overensstemmelse med EF-bestemmelserne. Det er derfor nødvendigt at ændre beslutning 94/984/EF, 2000/609/EF og 2001/751/EF vedrørende import af fersk fjerkrækød, kød af opdrættede strudsefugle, levende strudsefugle og rugeæg heraf fra tredjelande, for så vidt angår Australien, idet der tages hensyn til udviklingen i den epidemiologiske situation for Newcastle disease og anvendelsen af sådanne levende vacciner.

(8) Kommissionen har vedtaget en række beslutninger om de pågældende udbrud af Newcastle disease, navnlig Kommissionens beslutning 2002/537/EF af 2. juli 2002 om beskyttelsesforanstaltninger mod Newcastle disease i Australien(13), senest ændret ved beslutning 2002/942/EF(14), som fandt anvendelse fra den 6. juli 2002 til den 1. december 2002. Den seneste er Kommissionens beslutning 2003/489/EF af 25. juni 2003 om beskyttelsesforanstaltninger mod Newcastle disease i Australien(15), som anvendes indtil den 1. januar 2004.

(9) Som følge af kravene om certifikatudstedelse i nærværende beslutning er der ikke længere behov for beskyttelsesforanstaltningerne i beslutning 2003/489/EF, og beslutning 2003/489/EF bør derfor ophæves.

(10) De australske veterinærmyndigheder har imidlertid anmodet om at få dispensation for fersk kød af fjerkræ, strudsefugle, opdrættet og vildtlevende fjervildt, fjerkrækødsprodukter og tilberedt fjerkrækød fra fugle, der er slagtet før den 13. maj 2002, således som det blev fastsat i beslutning 2002/537/EF, før epidemien begyndte.

(11) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

Bilag I til beslutning 94/984/EF affattes som angivet i bilag I til nærværende beslutning.

Artikel 2

Bilag I til beslutning 2000/609/EF affattes som angivet i bilag II til nærværende beslutning.

Artikel 3

Uanset artikel 1 og 2 kan medlemsstaterne indtil den 31. maj 2004 fortsat tillade import af fersk kød af fjerkræ og opdrættede strudsefugle ved anvendelse af standardcertifikat A, jf. beslutning 94/984/EF og 2000/609/EF, på betingelse af at

- kødet kommer fra fugle, der er slagtet før den 13. maj 2002

- følgende angives i de veterinærcertificater, der ledsager sendinger af fersk kød af fjerkræ og opdrættede strudsefugle, alt efter, hvilken art der er tale om:

"Fersk fjerkrækød/Fersk strudsefuglekød(16) i overensstemmelse med artikel 3 i beslutning 2003/810/EF."

Artikel 4

Bilag I til beslutning 2001/751/EF affattes som angivet i bilag III til nærværende beslutning.

Artikel 5

Beslutning 2003/489/EF ophæves.

Artikel 6

Denne beslutning er rettet til medlemsstaterne.

Udfærdiget i Bruxelles, den 17. november 2003.

På Kommissionens vegne

David Byrne

Medlem af Kommissionen

(1) EFT L 303 af 31.10.1990, s. 6.

(2) EUT L 122 af 16.5.2003, s. 1.

(3) EFT L 268 af 24.9.1991, s. 35.

(4) EFT L 300 af 23.11.1999, s. 17.

(5) EFT L 62 af 15.3.1993, s. 49.

(6) EUT L 260 af 11.10.2003, s. 21.

(7) EFT L 378 af 31.12.1994, s. 11.

(8) EFT L 164 af 22.6.2002, s. 39.

(9) EFT L 258 af 12.10.2000, s. 49.

(10) EUT L 194 af 1.8.2003, s. 89.

(11) EFT L 281 af 25.10.2001, s. 24.

(12) EFT L 274 af 11.10.2002, s. 36.

(13) EFT L 173 af 3.7.2002, s. 33.

(14) EFT L 325 af 30.11.2002, s. 49.

(15) EUT L 167 af 4.7.2003, s. 37.

(16) Det ikke relevante overstreges.

BILAG I

"BILAG I

Liste over tredjelande eller dele af tredjelande, som kan benytte certifikaterne i bilag II ved import af fersk fjerkrækød til EF

>TABELPOSITION>"

BILAG II

"BILAG I

Liste over tredjelande eller dele af tredjelande, der har tilladelse til at eksportere kød af opdrættede strudsefugle til EF

>TABELPOSITION>"

BILAG III

"BILAG I

Liste over tredjelande eller dele af tredjelande, som har tilladelse til at eksportere levende strudsefugle eller rugeæg heraf til EF

>TABELPOSITION>"